Lørdag skal en hel hønsebesætning på 7.000 dyr aflives, efter der er fundet fugleinfluenza i prøveresultater. Det meddeler Fødevarestyrelsen i en pressemeddelelse. Der er tale om lavpatogen fugleinfluenza af typen H5. Lavpatogen betyder, at den er mild sammenlignet med højpatogene typer. Fjerkræ udviser sjældent tegn på sygdom ved lavpatogen fugleinfluenza, men de kan smitte andre fjerkræ, og sygdommen kan ændre sig til den højpatogene type, der har en dødelighed på op imod 100 procent. Aflivningen af de 7.000 høns skal forhindre, at sygdommen bliver højpatogen og rammer andre besætninger. - Hvis sygdommen bliver højpatogen smitter den meget nemt fra besætning til besætning. Derfor bremser vi den på et tidligt stadie, inden den når at gøre større skade end højst nødvendigt, siger dyrlæge i Fødevarestyrelsen, Stig Mellergaard. Sikkerhedszone oprettes - ingen fare for mennesker Udover aflivningen bliver der også oprettet en zone med særlige restriktioner på en kilometer rundt om besætningen. Der er ikke andre professionelle fjerkræbesætninger i zonen, så de strammere regler får kun betydning for eventuelle hobbyejere. Reglerne siger blandt andet, at fjerkræ og deres æg ikke må flyttes ud af zonen i 21 dage. Fjerkræ i zonen må gerne være udendørs. Hobbyejere i zonen skal desuden senest d. 9. marts registrere deres fjerkræ hos Fødevarestyrelsen via e-mail på 10@fvst.dk eller på telefon 72 27 50 95. Æg fra høns med lavpatogen fugleinfluenza udgør ikke en risiko for hverken mennesker eller dyr.

Opsummering:
Fødevarestyrelsen har fundet en mild form for fugleinfluenza på hønsefarm i Terndrup. Besætningen på ca. 7.000 høns skal nu aflives.